Marrëdhëniet me Rusinë në mandatin e dytë të Presidentit Obama
Sipas analistëve marrëdhëniet dypalëshe janë përmirësuar aq shumë, saqë rikthimi në ditët e Luftës së Ftohtë është thuajse i pamundur.
Marrëdhëniet mes Shteteve të Bashkuara dhe Rusisë për momentin kanë kaluar në plan të dytë për shkak të krizës në Lindjen e Mesme. Përmirësimi i marrëdhënieve me Moskën për presidentin Obama është një gurëthemel i politikës së tij të jashtme. Gjatë 4 vjetëve të fundit, i ashtuquajturi "rifillim" në marrëdhëniet dy palëshe solli një marrëveshje të rëndësishme për kontrollin e armëve dhe shtim të bashkëpunimit në çështje si Afganistani dhe Irani. Në të njëjtën kohë, analistët thonë se ende ekzistojnë disa mosmarrëveshje të rëndësishme si për shembull si të zgjidhet kriza në Siri dhe çështja e mbrojtjes nga raketat, që është mbështetur nga administrata Obama. Stephen Jones, ekspert i çështjeve ruse në kolegjin Mount Holyoke në Masaçusets, thotë se në qarqet e qeverisë ruse ekziston një farë ndjenje lehtësimi që zoti Obama fitoi përsëri zgjedhjet. Robert Legvold i Universitetit Columbia në qytetin e Nju Jorkut dhe analistë të tjerë nuk mendojnë se presidenti rus Vladimir Putin donte që Mitt Romney, i cili e cilësoi Rusinë si "armikun gjeopolitik numër 1," të Uashingtonit, të zgjidhej president i Shteteve të Bashkuara. Profesori Legvold thotë se vazhdimësia e politikës amerikane ndaj Moskës është shumë e rëndësishme për zyrtarët rusë. Disa analistë ngrenë pyetjen nëse Shtetet e Bashkuara do t’u japin energji marrëdhënieve me Rusinë siç ndodhi gjatë mandatit të parë të zotit Obama. Profesori i Universitetit Columbia, Robert Legvold e përshkruan gjendjen e marrëdhënieve SHBA-Rusi si të "paparashikueshme." Analistët mendojnë se një gjë është e sigurtë: marrëdhëniet SHBA-Rusi janë përmirësuar aq shumë gjatë 20 vjetëve të fundit, saqë ata thonë se rikthimi në ditët e Luftës së Ftohtë të mbushura plot tensione, është thuajse i pamundur.